ຊາວຍີ່ປຸ່ນປະກອບ ພິທີຂີດໝາຍ ຄົບຮອບນຶ່ງປີ ຂອງໄພແຜ່ນດິນໄຫວ ແລະຄື້ນຟອງສຸນາມິ (​ເບິ່ງ​ສະ​ໄລ​ດ໌)
ຈັກກະພັດ Akihito ​ໄດ້​ນໍາພາ​ປະຊາ​ຊົນ​ ຫລາຍ​ລ້ານ​ຄົນ​ ໄວ້ອາ​ໄລ​ແລະ​ສວດ​ມົນ​ພາວະນາ​ ​ໃນ​ວັນ​ອາທິດ​ມື້​ນີ້ ໃນ​ພິທີ​ທີ່​ຖ່າຍ​ທອດທາງ​ທີ​ວີ​.
ຍີ່ປຸ່ນໄດ້ຢຸດຢູ່ໃນຄວາມສະຫງົບຊົ່ວຂະນະນຶ່ງໃນວັນອາທິດມື້ນີ້ ເພື່ອເປັນຂີດໝາຍຄົບ ຮອບປີທໍາອິດຂອງໄພແຜ່ນດິນໄຫວ ແລະຄື້ນຟອງສຸນາມິ ທີ່ປະທະຍີ່ປູ່ນເມື່ອປີຜ່ານມາ ທີ່ຍັງຜົນໃຫ້ເກີດວິກິດການນີວເຄລຍຄັ້ງຮ້າຍ ແຮງທີ່ສຸດໃນປະວັດສາດ ຈັກກະພັດ Akihito ໄດ້ນໍາພາປະຊາຊົນຫລາຍລ້ານຄົນໄວ້ອາໄລແລະສວດມົນພາວະນາ ເມື່ອວັນອາທິດມື້ນີ້ ໃນພິທີທີ່ຖ່າຍທອດທາງທີວີຈາກນະຄອນຫລວງໂຕກຽວ ການປະ ກອບພິທີດັ່ງກ່າວແມ່ນໄດ້ຈັດຂຶ້ນໃນນາທີດຽວກັນກັບເວລາເກີດແຜ່ນດິນໄຫວດ້ວຍຄວາມ ແຮງ 9 0 ຣິກເຕີ ຄືບ່າຍ 2 ໂມງກັບ 46 ນາທີ ຕາມເວລາໃນທ້ອງຖິ່ນ ທີ່ຕິດຕາມມາດ້ວຍ ຄື້ນຟອງຮຸນແຮງທີ່ໄດ້ເອົາຊີວິດຫລາຍກວ່າ 19,000 ຄົນ ແລະຫາຍສາບສູນອີກປະມານ 3,000 ຄົນ ນອກນີ້ແລ້ວ ກໍມີການປະກອບພິທີຕ່າງໆຂອງທາງການແລະທາງສ່ວນຕົວ ຢູ່ອ້ອມແອ້ມເຂດທີ່ເກີດໄພພິບັດທາງຝັ່ງທະເລກໍ້າຕາເວັນອອກສຽງເໜືອຂອງຍີ່ປຸ່ນ ຄື້ນຟອງຍັກສຸນາມິໄດ້ປະທະໂຮງໄຟຟ້ານີວເຄລຍ Fukushima Dai-ichi ທີ່ຍັງຜົນໃຫ້ ເຕົາແຍກປະລະມະນູສາມແຫ່ງພັງລົງ ຊຶ່ງສົ່ງຜົນໃຫ້ພື້ນທີ່ບາງແຫ່ງ ບໍ່ສາມາດຢູ່ອາໃສໄດ້ ໃນອີກຫລາຍສິບປີ ເນຶ່ອງຈາກລະດັບກໍາມັນຕະພາບລັງສີທີ່ຮົ່ວໄຫລອອກຈາກເຕົາແຍກ ປະລະມະນູທີ່ເພພັງລົງນັ້ນ ນຶ່ງປີຕໍ່ມາ ພວກປະຊາຊົນຍັງພາກັນອາໃສຢູ່ໃນທີ່ພັກຊົ່ວຄາວ ຫລາຍຄົນກໍຍັງບໍ່ມີວຽກເຮັດງານທໍາ ໃນຂະນະທີ່ພວກເຂົາເຈົ້າດິ້ນຮົນຂົນຂວາຍ ເພື່ອຟື້ນ ຊີວິດຄືນມາໃໝ່ ຂະນະດຽວກັນ ໃນວັນອາທິດມື້ນີ້ ພວກປະທ້ວງຕໍ່ຕ້ານນີວເຄລຍປະມານ 50 ຄົນໄດ້ໄປ ໂຮມຊຸມນຸມກັນຢູ່ທີ່ໜ້າຕຶກສໍານັກງານບໍລິສັດໄຟຟ້າ Tokyo Electric Power Company ຊຶ່ງເປັນບໍລິສັດທີ່ບໍລິຫານໂຮງງານນີວເຄລຍ Fukushima ທີ່ໃຊ້ການບໍ່ໄດ້ ແລ້ວນັ້ນ ພວກປະທ້ວງພາກັນຮ້ອງໂຮຄໍາຂວັນ ທີ່ທວງໃຫ້ອັດໂຮງງານນີວເຄລຍທັງໝົດ ລົງ ແລະໃຫ້ທັບມ້າງ ບໍລິສັດບໍລິການໄຟຟ້າທີ່ໃຫຍ່ທີ່ສຸດຂອງຊາດນັ້ນເສຍ